पुलिस की ओर से जिलापाल के आ कर बातचीत करने की बात कहे जाने पर विद्यार्थी सड़क से हट गए थे। पर शाम पांच बजे तक जिलापाल के नहीं पहुंचने पर विद्यार्थी फिर से सड़क पर उतर गए और आवागमन पूरी तरह से ठप कर दिया गया। छात्र जिलापाल के मौके पर आने और तत्काल निदेशक को हटाने की मांग पर अड़े रहे। सड़क पर दो सौ से अधिक विद्यार्थियों के सड़क पर उतरने व स्थिति तनावपूर्ण होने की आशंका को देखते हुए मौके पर पुलिस बल तैनात कर दिया गया था। सड़क पर धरना देने से वेदव्यास-संबलपुर बीजू हाईवे पर वाहनों की लंबी कतार लग गई।